送孫賓老宰丹稜
作者：李流謙
朝代：宋

paragraphs: 回也真賢哉，陋巷一簞食。
卒然問爲邦，所告王者事。
軻亦印微言，曰可禹稷配。
學道則愛人，偃昔嘗有志。
他時武城絃，嘿與聖意會。
聊寄莞爾笑，汲深孰知底。
欲令誦所聞，姑以割鷄戲。
聖賢存心處，萬類宅生地。
先生爲己功，及物乃糠粃。
十室有忠信，百里吾敢鄙。
六經作縣譜，趙張不到此。
春風七條絲，可以馴桑雉。
堯舜治天下，乃與治射比。
一朝坐廊廟，用有大小爾。
我昔從公游，頑璞不受砥。
經時去函丈，榛棘撐腎胃。
朅聞衛返魯，倦馬始休轡。
欲申趨隅問，已作橫策起。
人生楦宇宙，孰爲不朽計。
著書有存亡，德業亙千祀。